《陆象山先生墓》
宋代·郭波

大道久荆榛，歧路苦未并。
博约岂不贤，末学恣驰骋。
口耳谩纷纭，徒知响与影。
吾心自神明，一掬涵万境。
昔者斯文麾，紫阳已独秉。
厥德天不孤，时生陆子静。
陆朱夫何殊，性天俱炳炳。
议论偶异同，吁咈岂为痉。
考亭任重资，汲多费深绠。
象山直劈豪，举手提要领。
一起跬步间，循循登峻岭。
一从百仞巅，洞视下万顷。
辙迹随入途，金兰同有永。
何知好事徒，纷纷自燕郢。
古人亦有言，闻过乃为幸。
二翁九京中，岂不重炯炯。
低头古墓下，想象见光景。
有剑不敢悬，为君发深省。